

Hr Tõnis Mõlder

esimees

Riigikogu Sotsiaalkomisjon

[sotsiaalkomisjon@riigikogu.ee](mailto:sotsiaalkomisjon@riigikogu.ee) Meie: 08.06.2020.a.

**EVEA (Eesti Väike- ja Keskmiste Ettevõtjate Assotsiatsioon)**

**seisukohad**

**Tööturuteenuste ja -toetuste seaduse ning**

**töötuskindlustuse seaduse muutmise seaduse eelnõule 206 SE.**

EVEA toetab töötuskindlustuse süsteemi ning tööturuteenuste ja -toetuste süsteemi ajakohastamist. Eelnõu näeb ette suurendada töötushüvitiste süsteemis paindlikkust ja pakkuda inimestele töötuse korral suuremat sotsiaalset kaitset – need on väga vajalikud põhimõtted.

Töötuskindlustuse seaduse ja tööturuteenuste ja –toetuste seaduse muutmise seaduseelnõus 206 SE sätestab lahendused, mida ka väikeettevõtjad on ammu oodanud ning me toetame selle eelnõu kiiret menetlemist.

MEIE MUUDATUSETTEPANEKUD:

1. palume täiendada eelnõu ning lisada TKindlS §6 lg 1 säte, mis annaks töötuskindlustushüvitisele õiguse isikul, kelle töösuhe on lõppenud TLS §91 lg 3 alusel, põhjusel, et töötaja terviseseisund ei võimalda tal kokkulepitud tööd teha ja tööandjal ei ole pakkuda talle sobivat tööd.
   1. See muudatus on äärmiselt oluline nii üksikisiku kui ka ühiskonna seisukohalt - tervise (ja Haigekassa raviraha ning võimalike töövõimetoetuste) säästmiseks on mõistlik lõpetada tervise jätkuv kahjustamine ning töötuskindlustuse kaitse all omandada uus amet või leida uued terviseseisundile vastavad väljakutsed.
2. Eelnõu ettevalmistamise käigus esitasime Sotsiaalministeeriumile oma ettepanekud ka juhtimis- ja kontrollorgani liikmetele ja füüsilisest isikust ettevõtjatele töötuskindlustuse süsteemiga liitumisvõimaluse andmiseks.
   1. esitasime Sotsiaalministeeriumile selle ettepaneku juba enne koroonakriisi puhkemist - töötuskindlustus peab laienema kõigile töötegemise vormidele (s.h. jagamismajandus, ettevõtjana tegutsemine vms) – s.t. olema sotsiaalmaksupõhine – kõik sissetuleku teenimise viisid, millelt makstakse sotsiaalmaksu, on ühtlasi ka töötuskindlustussüsteemiga liitumise aluseks.
   2. Koroonakriis tõi selle vajaduse eriti teravalt esile – Töötukassa töötasuhüvitise meetmest jäid just töötuskindlustuse puudumise tõttu kõrvale juhtorganite liikmed, FIEd, muus vormis ettevõtjana tegutsevad isikud.
   3. Oleme seisukohal, et selle muudatuse sisseviimine on kasulik mõlemale poolele – tekib juurde süsteemi panustajaid ning samas on neile isikutele vajadusel tagatud kindlustuskaitse.
3. Kuna praegu menetluses olevast eelnõust 206 SE on see teema välja jäänud, siis palume sotsiaalkomisjonil lülitada see ettepanek siiski eelnõu praeguses menetlusstaadiumis sisse või algatada eraldi eelnõu järgmiste Töötuskindlustuse seaduse täiendustega:
   1. Juhtimis- ja kontrollorgani liikmed ja füüsilisest isikust ettevõtjad saavad võimaluse liituda töötuskindlustuse süsteemiga;
   2. Kindlustusstaaži nõue samasugune nagu töölepingu alusel töötavatel isikutel. Kõik sotsiaalmaksuga maksustatud tasud summeeritakse;
   3. Töötuskindlustusmakset tasutakse sotsiaalmaksuga maksustatud tulult;
   4. Kui inimene on paralleelselt iseendale tööandja ja töötab nt töölepingu alusel, siis peab tal olema võimalik maksta töötuskindlustusmakset kõigilt tasudelt, mida maksustatakse sotsiaalmaksuga ning töötuskindlustushüvitise suuruse arvutamisel võetakse arvesse kõik sissetulekud millelt on makstud töötuskindlustusmakset;
   5. Töötuna registreerimisel ja hüvitise taotlemisel peab töösuhe ja/või juhtimis- või kontrollorgani liikme leping olema lõppenud (märge töötamise registris), FIE-na tegutsemine peab olema lõppenud kuid lõppemise alus ei tohi olla määrav töötuskindlustushüvitise saamisel. On äärmiselt oluline ja laiemalt ühiskonna huvides, et töötajad/juhtimis- ja kontrollorgani liikmed, FIE-d kvalifitseeruksid hüvitisele ka juhul, kui töötamine/ettevõtlus lõpeb olude sunnil tervislikel põhjustel.
   6. Ajutine töötamine on töötuskindlustushüvitise saamise ajal lubatud eelnõus sätestatud perioodil ja mahus;
   7. Arutelu koht on see, et kuna ettevõtjal on oluliselt laiem otsustusõigus igal ajahetkel ettevõtjana tegutsemine lõpetada, kas rakendada töötushüvitiste (s.h. töötuskindlustushüvitise) saamisel ooteaega. Kui seda rakendada, siis ei tohi see olla pikem kui 2 kuud alates lepingu lõppemisest /ettevõtjana tegutsemise lõppemisest.
   8. hüvitise maksmise tingimused (hüvitise määr eelnevast sissetulekust ja hüvitise saamise ajaline kestus) on sarnased töölepingu alusel töötajatega.

EVEA on veendunud, et nende eesmärkide elluviimine on kogu ühiskonna huvides.

Oleme veendunud, et riigile on kasulik, kui ettevõtlusega tegelejate hulk on suur. Majanduslanguse tingimustes on just ettevõtlusjulgus ja iseendale tööandjaks olemine kõige kiirem ja paindlikum moodus tagasi tööturule (*loe: tööturg siin laiemas tähenduses, mitte ainult klassikalise konservatiivse töösuhtena)* naasta ning seeläbi üldisse hüvesse panustada.

*/allkirjastatud digitaalselt/*

Heiki Rits

EVEA President

Koostas: Ille Nakurt-Murumaa, EVEA volikogu liige, tel. +372 57809806, e-post: [evea@evea.ee](mailto:evea@evea.ee)

|  |  |
| --- | --- |
| Eesti Väikeste ja Keskmiste | [https://evea.ee](https://evea.ee/) |
| Ettevõtjate Assotsiatsioon | Telefon: +372 6410920 |
| Registrikood: 80014387 | E-mail: [evea@evea.ee](mailto:evea@evea.ee) |